Det Teologiske Fakultet på Københavns Universitet har ”fundet en række eksempler på plagiat og selvplagiat” i forskningsminister Esben Lunde Larsens ph.d.-afhandling.

Derfor inddrages universitetets praksisudvalg nu i sagen, skriver Det Teologiske Fakultet i en pressemeddelelse.

- Vores undersøgelser sætter spørgsmålstegn ved, om afhandlingen overholder normerne for god videnskabelig skik. Og det vil jeg nu gerne have afgjort. Men det er et område, hvor der ikke er en facitliste. I vurderingen indgår bl.a. plagieringens omfang, karakter og kontekst, siger fakultetets dekan, Kirsten Busch Nielsen.

Fakultetet har hyret det svenske firma Urkund til at lave en digital analyse af Esben Lunde Larsens ph.d.-afhandling, og Urkund har fundet fem eksempler på sammenfald med fem andre tekster.

De fem eksempler er ikke kildeangivet i afhandlinger.

Praksisudvalget ved Københavns Universitet skal nu træffe en afgørelse, om der er brud på god videnskabelig praksis.

Herefter vil dekan Kirsten Busch Nielsen vurdere sagens videre forløb.

- Jeg har oversendt sagen til Praksisudvalget. Det er universitetets fælles organ, når det handler om denne type sager. Det er bredt sammensat og har erfaring på området. Udvalget kan vurdere sagen med udgangspunkt i de løbende diskussioner om normer og krav til sådanne afhandlinger, siger hun.